**Národná rada Slovenskej republiky**

**IX. volebné obdobie**

 Č: KNR-VHZ-4691/2025-8

**738a**

**S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 738)** v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 738)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 866 z 3. apríla 2025 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky,

 Výboru Národnej rady Slovenskej republiky pre pôdohospodárstvo a životné prostredie a

 Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky **schváliť:**

Ústavnoprávny výbor Národnej rady Slovenskej republiky uznesením č. 297 z 22. mája 2025

Výbor Národnej rady Slovenskej republiky pre pôdohospodárstvo a životné prostredie uznesením č. 113 z 27. mája 2025 a

Výbor Národnej rady Slovenskej republiky pre hospodárske záležitosti uznesením č. 167 z 22. mája 2025.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

V čl. I v bode 3 sa slová „prevádzkovateľom je správca“ nahrádzajú slovami „prevádzkovateľom plavidla je správca“.

Prevádzkovateľ plavidla je pojem ustanovený v platnom § 2 písm. l) a kým preň nie je ustanovená legislatívna skratka, musí sa používať celý.

**Ústavnoprávny výbor NR SR**

**Výbor NR SR pre pôdohospodárstvo a životné prostredie**

**Výbor NR SR pre hospodárske záležitosti**

***Gestorský výbor odporúča schváliť***

V čl. I desiaty bod znie:

„10. § 5 sa dopĺňa odsekmi 15 a 16, ktoré znejú:

„(15) Prevádzkovateľ plavidla, ktorý pri používaní verejného prístavu poruší prístavný poriadok a na výzvu prevádzkovateľa verejného prístavu nevykoná opatrenia na nápravu v lehote určenej vo výzve, je povinný plavidlo vypratať z verejného prístavu; lehotu na vypratanie plavidla z verejného prístavu určí prevádzkovateľ verejného prístavu vo výzve na vypratanie plavidla z verejného prístavu. Ak tak prevádzkovateľ plavidla neurobí, je prevádzkovateľ verejného prístavu oprávnený premiestniť plavidlo do inej časti verejného prístavu na náklady prevádzkovateľa plavidla, a to až do vykonania opatrenia na nápravu porušenia prevádzkovateľom plavidla; tým nie je dotknutá povinnosť prevádzkovateľa plavidla platiť úhradu za používanie verejného prístavu. Výzva na vypratanie plavidla z verejného prístavu sa zasiela na vedomie vlastníkovi plavidla, ak vlastník plavidla nie je prevádzkovateľom plavidla.

(16) Vodca plavidla pri priplávaní do prístavu bezodkladne nahlási každý výskyt alebo podozrenie na výskyt infekčného ochorenia na plavidle Dopravnému úradu. Dopravný úrad oznámi informáciu podľa prvej vety vedúcemu hygienikovi rezortu dopravy a prevádzkovateľovi prístavu.“.“.

Ide o uplatňovanie požiadaviek príslušných predpisov na ochranu verejného zdravia a kontrolu cezhraničného šírenia chorôb, bezpečnostných a hygienických predpisov v prístavoch Slovenskej republiky.

**Výbor NR SR pre hospodárske záležitosti**

***Gestorský výbor odporúča schváliť***

V čl. I sa za dvanásty bod vkladá nový trinásty bod, ktorý znie:

„13. V § 15 ods. 4 sa za slovo „banke“ vkladá čiarka a slová „alebo pobočke zahraničnej banky“ sa nahrádzajú slovami „pobočke zahraničnej banky alebo v notárskej úschove“.“.

Nasledujúce body sa prečíslujú.

Ide o legislatívnotechnickú úpravu súvisiacu s bodom 12.

**Výbor NR SR pre hospodárske záležitosti**

***Gestorský výbor odporúča schváliť***

V čl. I sa za tridsiaty ôsmy bod vkladá nový tridsiaty deviaty bod, ktorý znie:

„39. V § 38 písm. o) sa slová „§ 5a ods. 4“ nahrádzajú slovami „§ 5a ods. 5“.“.

Nasledujúce body sa prečíslujú.

Ide o legislatívnotechnickú úpravu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I v bode 43 v § 39e ods. 3 sa slová „aktivovať uchovávanie záznamu“ nahrádzajú slovami „uchovávať záznam“.

Spresnenie ustanovenia.

**Ústavnoprávny výbor NR SR**

**Výbor NR SR pre pôdohospodárstvo a životné prostredie**

**Výbor NR SR pre hospodárske záležitosti**

***Gestorský výbor odporúča schváliť***

V čl. I sa za štyridsiaty štvrtý bod vkladá nový štyridsiaty piaty bod, ktorý znie:

„45. V § 40 ods. 1 písm. i) sa slová „§ 5 ods. 6“ nahrádzajú slovami „§ 5 ods. 6 a 16“.“.

Nasledujúce body sa prečíslujú.

Dopĺňa sa skutková podstata priestupku na úseku vnútrozemskej plavby v súvislosti s bodom 10.

**Výbor NR SR pre hospodárske záležitosti**

***Gestorský výbor odporúča schváliť***

V čl. I v bode 52 v § 40a ods. 5 sa slová „od jej uloženia“ nahrádzajú slovami „od uloženia sankcie“.

Spresnenie ustanovenia podobne ako je to už v platnom znení § 40a ods. 5.

**Ústavnoprávny výbor NR SR**

**Výbor NR SR pre pôdohospodárstvo a životné prostredie**

**Výbor NR SR pre hospodárske záležitosti**

***Gestorský výbor odporúča schváliť***

Za čl. III sa vkladá nový čl. IV, ktorý znie:

„**Čl. IV**

Zákon č. 514/2009 Z. z. o doprave na dráhach v znení zákona č. 433/2010 Z. z.,
zákona č. 547/2010 Z. z., zákona č. 313/2011 Z. z., zákona č. 393/2011 Z. z.,
zákona č. 547/2011 Z. z., zákona č. 133/2013 Z. z., zákona č. 352/2013 Z. z.,
zákona č. 402/2013 Z. z., zákona č. 432/2013 Z. z., zákona č. 259/2015 Z. z.,
zákona č. 91/2016 Z. z., zákona č. 351/2016 Z. z., zákona č. 176/2017 Z. z.,
zákona č. 177/2018 Z. z., zákona č. 55/2019 Z. z., zákona č. 146/2019 Z. z.,
zákona č. 221/2019 Z. z., zákona č. 90/2020 Z. z., zákona č. 183/2023 Z. z.,
zákona č. 332/2023 Z. z., zákona č. 236/2024 Z. z. a zákona č. 307/2024 Z. z.
sa mení a dopĺňa takto:

V § 22 sa za odsek 10 vkladá nový odsek 11, ktorý znie:

„(11) Ministerstvo môže, na žiadosť železničného podniku so sídlom na území Slovenskej republiky, ktorý poskytuje dopravné služby v nákladnej doprave, poskytnúť dotáciu na

obstaranie železničných nákladných vozňov a ich súčastí za účelom obnovy vozového parku,

prepravu zásielky jedného alebo viacerých nákladných vozňov naložených tovarom, ktorá sa uskutočňuje zo stanice nakládky alebo vstupnej pohraničnej stanice do stanice vykládky alebo výstupnej pohraničnej stanice s potrebou manipulácie minimálne v jednej zriaďovacej stanici na prepravnej ceste na území Slovenska.“.

Doterajší odsek 11 sa označuje ako odsek 12.

V § 22 ods. 12 sa slová „odsekov 1, 4 a 7“ nahrádzajú slovami „odsekov 1, 4, 7 a 11“.

V § 36 ods. 2 písmeno c) znie:

„c) o náležitostiach žiadosti o dotáciu a ďalšie podrobnosti o poskytovaní dotácie podľa
§ 22.“.

V § 44 ods. 1 sa za písmeno c) vkladá nové písmeno d), ktoré znie:

„d) poskytovania dotácie podľa § 22,“.

Doterajšie písmeno d) sa označuje ako písmeno e).

Príloha č. 5 sa dopĺňa dvanástym bodom a trinástym bodom, ktoré znejú:

 „12. Delegovaná smernica Komisie (EÚ) 2022/2407 z 20. septembra 2022, ktorou sa menia prílohy k smernici Európskeho parlamentu a Rady 2008/68/ES, aby sa zohľadnil vedecký a technický pokrok (*Ú. v. EÚ L 317, 9.12.2022).*

 13. Delegovaná smernica Komisie (EÚ) 2025/149 z 15. novembra 2024, ktorou sa menia prílohy k smernici Európskeho parlamentu a Rady 2008/68/ES, aby sa zohľadnil vedecký a technický pokrok (Ú. v. EÚ L, 2025/149, 24.1.2025).“.“.

Nasledujúci článok sa primerane prečísluje.

V bode 1 sa navrhuje doplniť účely poskytovania dotácií v oblasti železničnej nákladnej dopravy ako najudržateľnejšieho motorizovaného druhu dopravy a tak prispieť k vytvoreniu efektívneho a trvalo udržateľného dopravného systému, ktorý je najšetrnejší k životnému prostrediu a ktorý má zásadný význam pre dosiahnutie cieľov Európskej zelenej dohody, v ktorej sa zdôrazňuje potreba znižovania emisií a znečistenia životného prostredia. Podpora železničných nákladných dopravcov bude viesť k efektívnejšej, bezpečnejšej a ekologickejšej nákladnej doprave, čím sa podporí rozvoj konkurencieschopnejšieho a udržateľnejšieho dopravného systému s cieľom zvýšiť podiel železničnej dopravy na nákladnej preprave.

V bode 2 sa navrhuje legislatívnotechnická úprava v nadväznosti na úpravu v bode 1.

V bode 3 sa navrhuje upraviť splnomocnenie v súvislosti s bodom 1.

V bode 4 sa navrhuje upraviť vzťah všeobecného predpisu k osobitnej právnej úprave.

V bode 5 sa navrhujú doplniť do transpozičnej prílohy odkazy na delegované smernice v súlade s čl. 2 ods. 1 oboch delegovaných smerníc z dôvodu ich úplnej transpozície.

**Výbor NR SR pre hospodárske záležitosti**

***Gestorský výbor odporúča schváliť***

V čl. IV sa slovo „júla“ nahrádza slovom „augusta“.

V tejto súvislosti v čl. I v bode 55. v § 43j v nadpise sa slovo „júla“ nahrádza slovom „augusta“ a v odsekoch 1 a 2 sa slová „30. júna“ nahrádzajú slovami „31. júla“.

Posunutie účinnosti a úprava súvisiacich prechodných ustanovení zohľadňuje zákonné lehoty v legislatívnom procese schvaľovania zákona ako aj potrebnú legisvakanciu.

**Ústavnoprávny výbor NR SR**

**Výbor NR SR pre pôdohospodárstvo a životné prostredie**

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 až 9 spoločne** s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 738)** **s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 180 z 27. mája 2025.

Týmto uznesením výbor zároveň poveril spoločného spravodajcu **Jaroslava Mega** predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 27. mája 2025

**Róbert P u c i, v.r.**

predseda Výboru NR SR

pre hospodárske záležitosti